Καλιακάιρ

Το Καλιακάιρ ή Καλιαρκάιρ (βεγγαλ. কালিয়াকৈর, αγγλ. Kaliakair) είναι πόλη του κεντρικού Μπανγκλαντές, στη «Διαίρεση» (Περιφέρεια) της Ντάκα και πιο συγκεκριμένα στο Διαμέρισμα του Γκαζιπούρ. Απέχει σε ευθεία γραμμή 37 χιλιόμετρα βορειοανατολικά από την πρωτεύουσα της χώρας, την Ντάκα (τα κέντρα των δύο πόλεων). Ο πληθυσμός του Καλιακάιρ στην απογραφή του 2022 ήταν 249.111 κάτοικοι, και από την άποψη αυτή είναι η δέκατη έκτη μεγαλύτερη πόλη σε ολόκληρο το Μπανγκλαντές. Στην ίδια απογραφή καταμετρήθηκαν 83.945 νοικοκυριά, ενώ το 13,84% του πληθυσμού ήταν παιδιά ηλικίας κάτω των 10 ετών. Το 52,7% του πληθυσμού είναι άρρενες, ενώ ως προς το θρήσκευμα το 91,25% είναι Μουσουλμάνοι και το 8,40% είναι Ινδουιστές.

Η ονομασία του Καλιακάιρ προέρχεται από τον θρύλο ότι ένα τεράστιο φίδι ονόματι Κάλλα Ναγκ ζούσε κάποτε σε μια λιμνούλα στην περιοχή της σημερινής πόλεως. Η λέξη που σημαίνει «λιμνούλα» στη βεγγαλική γλώσσα είναι «πουκούρ» ή «πουκάιρ». Με την πάροδο του χρόνου  το «Κάλλα» παραφθάρηκε σε «Κάλια» και το «πουκάιρ» σε «κάιρ» με φωνητική σύντμηση, οπότε προέκυψε η ονομασία της πόλεως.

Το Καλιακάιρ, ως ενιαίος δήμος, υποδιαιρείται σε εννέα δημοτικά διαμερίσματα και 18 «μαχαλάδες» (συνοικίες). Ο δήμος έχει συνολική έκταση μόλις 27,16 τετραγων. χιλιόμετρα, συνεπώς είναι μια πολύ πυκνοκατοικημένη πόλη (9.200 κάτοικοι ανά τετραγωνικό χιλιόμετρο).

Παραπομπές

Σρηπουρ